Sengeandew pa zutun ne egketuman en is Pista te Kedlevayi.
Netuenan ni Jesus he uvey en is ked-awè din dini te kelibutan su ed-ulì en diyà te Amey zin he Megbevayà.
Utew mahal ziyà te ǥehinawa zin is menge sumusundan din dini te kelibutan,
ne zutun ibpeehè din ke hengkey kemahal sikandan diyà te ǥehinawa zin.
Si Jesus wey is menge sumusundan din,
ne edlavung dan dutun.
Ne si Hudas he tigKeriyuti he anak ni Simon,
daan en he impeseled ni Setanas diyà te isip din is ked-ekali zin ki Jesus.
Ne si Jesus,
netuenan din he insarig kandin te Amey zin is kebayàbayà te langun.
Netuenan din daan he ziyà sikandin ebpuun te Megbevayà ne ziyà daan sikandin ed-ulì.
Ne zutun te edlavung dan,
midhitindeg si Jesus ne midluwas din is kumbalè din ne zuen imbevakes din he tualya,
ne midsuluǥan din te wahig is pelenggana.
Ne zutun mibpenlùluan din is menge paa te menge sumusundan din,
ne mibpenerepuwan din dutun te tualya.
Ne hein iyan en si Simon he migeraran ki Pedro,
migkaǥi si Pedro te,
“Edlùluan nu ve is menge paa ku?”
Ne midtavak si Jesus te,
“Kenè nu egkesavut is ebeelan ku ǥuntaan,
iyan,
keuzemà egkesavut nu.”
Ne migkaǥi si Pedro te,
“Kenà egkehimu he iyan ka ebpenlùlù te menge paa ku!”
Ne midtavak si Jesus te,
“Emun kenè ku sikew egkelùluan,
kenè ku sikew sumusundan.”
Ne zutun midtavak si Pedro te,
“Ne emun iyan heeyan ne kenà iyan dà is paa ku,
kekenà,
elin nu zaan lùlui is menge velad ku wey ulu ku!”
Ne migkaǥi si Jesus te,
“Sikan is nekepemeziǥù en,
iyan dà kinahanglan he edlùluan is menge paa zin su nelumpiyuwan en is lawa zin.
Ne sikiyu zaan,
nepurung kew en melumpiyuwi.
Asal is sevaha keniyu wazà melumpiyuwi.”
Umba migkaǥi he wazà melumpiyuwi is sevaha su netuenan din ke hentei is ed-akal kandin wey mehimetayi.
Ne hein netapus din haazà is kebpenlùlui zin te menge paa zutun te menge sumusundan din,
insun-ud din is kumbalè din ne mibpinuu.
Migkaǥi sikandin diyà te kandan te,
“Egkesavut niw ve is kehuluǥan kayi te mid-ulaula ku keniyu?
Iyan niw id-umew kedì is Menunudlù wey Egalen,
ne hustu en heeyan su iyan a iyan egalen niw.
Ne siak is menunudlù wey egalen niw,
emun engayan a he ebpenlùlù te menge paa niw te menge sakup ku,
kinahanglan he ebpelùlùluey kew te menge paa te uman sevaha keniyu.
Umba mid-ulaula ku heini kayi te keniyu su wey niw meiringi.
Kinahanglan he mebpevayàbayà is kada sevaha keniyu te zuma zin.
Utew venar is egkeǥiyen ku keniyu he is suluǥuen,
kenà lavew sikandin te egalen din,
ne is suǥù daan,
kenà sikandin lavew te midsuǥù kandin.
Emun egkesavut niw en heini is impenurù ku keniyu,
igkelipey niw utew ke edtumanen niw.